Diari Oficial de la Generalitat Valenciana


Sumari del DOGV 4359, del 17-10-2002 (2002/10545)

Informació pública de la convocatòria de selecció de personal per a cobrir una plaça vacant del grup D, escala d'administració especial, subescala de servicis especials, classe personal d'oficis, denominació: oficial electromecànic, de l'any 2001.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4359

Data del DOGV
:   17-10-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/10848


Data del document
:   20-09-2002

Organisme emissor
:   Ajuntament de Tavernes Blanques

Tipus de document
:   Resolució

Descriptors 

:   * Tavernes Blanques
    * obrer especialitzat
    * concurs administratiu
    * administració local

Informació pública de la convocatòria de selecció de personal per a cobrir una plaça vacant del grup D, escala d'administració especial, subescala de servicis especials, classe personal d'oficis, denominació: oficial electromecànic, de l'any 2001. [2002/Q10855]
  
La Comissió de Govern, en sessió feta el dia 23 de juliol de 2002, va acordar convocar proves selectives d'accés al grup D, oficial electromecànic, que es regirà per les següents bases:
  
Primera. Objecte de la convocatòria
  
La present convocatòria té per objecte la selecció de personal per a cobrir una plaça vacant del grup D, escala d'administració especial, subescala de servicis especials, classe personal d'oficis, denominació: oficial electromecànic, procediment de concurs oposició, inclosa en l'oferta pública d'ocupació per a l'any 2001.
  
La plaça convocada es proveirà per torn de promoció interna, des de l'escala d'administració especial, subescala de servicis especials, classe personal d'oficis, grup E de titulació, de conformitat amb el que preveu la disposició addicional vint-i-dosena de la Llei 30/1984, de 2 d'agost, de Mesures per a la Reforma de la Funció Pública.
  
Segona. Condicions generals dels aspirants
  
Per a ser admés a estes proves selectives els aspirants hauran de complir els següents requisits:
  
1. Acreditar una antiguitat de dos anys com a mínim en la subescala de servicis especials, classe personal d'oficis, grup E de titulació, com a funcionaris de carrera o de personal laboral fix d'este ajuntament i estar en servici actiu.
  
2. Estar en possessió del títol de graduat escolar, Formació Professional de primer grau o equivalent, o complides les condicions per a obtenir-lo en la data en què acabe el termini de presentació d'instàncies.
  
La titulació s'acreditarà mitjançant l'expedició dels títols corresponents per l'autoritat acadèmica competent del Ministeri d'Educació i Cultura, així com també, i si és procedent, l'equivalència de títols.
  
O bé, si no n'hi ha, d'acord amb el que disposa la disposició addicional vint-i-dosena de la Llei 30/1984, de 2 d'agost, posseir una antiguitat de 10 anys en la subescala de servicis especials, classe personal d'oficis, grup E de titulació, o posseir una antiguitat de cinc anys, igualment en dita subescala i grup i la superació d'un curs específic de formació a què s'accedirà per criteris objectius, a la qual es referix la disposició addicional esmentada.
  
Les condicions per a ser admés a les proves s'hauran de complir en el moment de finalització del termini de presentació de sol·licituds i mantindre's durant tot el procés selectiu, fins al moment de la presa de possessió.
  
Tercera. Sol·licituds
  
Els qui desitgen prendre part en estes proves selectives hauran de fer-lo constar en la sol·licitud segons el model que serà facilitat gratuïtament a l'Oficina del Registre General.
  
Les sol·licituds s'adreçaran a l'alcalde president de l'Ajuntament de Tavernes Blanques, en el termini de 20 dies hàbils comptats a partir del sendemà a la publicació d'esta convocatòria en el Diari Oficial de la Generalitat Valenciana; i caldrà adjuntar una fotocòpia del document nacional d'identitat o del passaport en el cas dels nacionals dels estats membres de la Unió Europea o d'aquells estats a què siga d'aplicació la lliure circulació de treballadors i treballadores.
  
La presentació de sol·licituds es podrà efectuar personalment a l'Oficina del Registre General o en qualsevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
Els drets d'examen es fixen en la quantia de 48 euros, i es faran efectius pels mitjans establits en l'article 38.7 de la Llei 30/1992, de 26 de novembre, i s'haurà adjuntar a la sol·licitud el resguard acreditatiu del pagament dels drets.
  
Podran igualment ingressar-se directament al compte corrent número 2090/2250/18/2356821892, de l'entitat Caja de Ahorros del Mediterráneo, o mitjançant una transferència des de qualsevol entitat bancària al compte esmentat.
  
En cap cas la mera presentació i pagament suposarà la substitució del tràmit de presentació en temps i forma de la sol·licitud.
  
Quarta. Admissió d'aspirants
  
Acabat el termini de presentació de sol·licituds, amb la verificació prèvia que s'ha realitzat el pagament dels drets d'examen, l'Alcaldia dictarà una resolució, que es publicarà en el Diari Oficial de la Generalitat Valenciana i al tauler d'edictes municipals, que contindrà la relació provisional d'admesos i exclosos a la realització de les proves, així com els nomenaments dels membres que componen el tribunal de selecció.
  
Els aspirants podran, en el cas d'error o exclusió, esmenar els defectes en què hagen incorregut en la seua sol·licitud, o realitzar les reclamacions que tinguen per convenient en el termini de 10 dies hàbils comptats a partir del següent al de la publicació de la relació provisional d'admesos i exclosos en el Diari Oficial de la Generalitat Valenciana.
  
Seran causes d'exclusió, a més de les assenyalades en altres apartats d'estes bases:
  
- L'omissió de la firma en la sol·licitud.
  
- No adjuntar la fotocòpia del document nacional d'identitat o passaport.
  
- No pagar els drets d'examen.
  
Transcorregut el termini de 10 dies hàbils, esmenats els defectes, si és procedent, i vistes les reclamacions que corresponguen, l'Alcaldia dictarà una resolució que contindrà la relació definitiva d'admesos i exclosos, i com a mínim amb una antelació de 15 dies hàbils, la data, el lloc i l'hora de realització i començament dels exercicis, que es publicarà en el Diari Oficial de la Generalitat Valenciana i al tauler d'anuncis municipal.
  
Cinquena. Proves selectives
  
El procediment de selecció es realitzarà pel sistema de concurs oposició, torn de promoció interna.
  
1. Fase d'oposició: constarà dels exercicis que a continuació s'indiquen, i seran de caràcter obligatori i eliminatoris.
  
- Primer exercici. Obligatori i eliminatori. De coneixement del temari. Consistirà en la realització per escrit d'una prova de coneixements referits als continguts del programa temari de matèries comunes i específiques que figura en l'annex I de la convocatòria. A este programa ja li ha sigut aplicada l'exempció de matèries d'acord amb el que disposa l'article 80.3 del Reial Decret 364/1995, de 10 de març, i article 37.5 del Decret 33/1999, de 9 de març, del Govern Valencià.
  
El tribunal podrà fixar l'exercici en forma de preguntes a desenvolupar pels opositors, o en forma de test, amb un mínim de 50 preguntes. La durada serà determinada pel tribunal, sense que puga ser inferior a 90 minuts, si es tracta de preguntes a desenvolupar, o de 45 minuts, si s'opta per la forma de test. En este últim cas, a cada pregunta correspondran quatre respostes alternatives, i serà només correcta una d'elles.
  
Una vegada conclosa la prova, els exercicis s'introduiran en un sobre tancat i quedaran sota la custòdia del tribunal qualificador, el qual cridarà individualment els opositors per a la lectura pública dels temes que hagen desenvolupat.
  
- Segon exercici. Obligatori i eliminatori. De caràcter pràctic. Consistirà a resoldre per escrit, en un temps màxim de quatre hores, dos supòsits pràctics referits a les matèries específiques, i que seran fixats pel tribunal immediatament abans de realitzar-se l'exercici, almenys un d'ells relacionat amb l'entorn de l'administració convocant.
  
Una vegada conclosa la prova, els exercicis s'introduiran en un sobre tancat i quedaran sota la custòdia del tribunal qualificador, el qual cridarà individualment els opositors per a la lectura dels temes que hagen desenvolupat.
  
En tots els exercicis, el tribunal prendrà les mesures que siguen necessàries per a garantir l'anonimat en la valoració d'estos, i s'anul·laran tots aquells en què es continguera alguna marca que poguera identificar el seu autor.
  
2. Fase de concurs: només es procedirà a puntuar el concurs en el cas d'haver superat el nivell d'aptitud establit per a tots i cada un dels exercicis de caràcter eliminatori de la fase d'oposició.
  
Es valoraran els mèrits acreditats fefaentment pels aspirants que hagen superat la fase d'oposició d'acord amb el barem que figura en l'annex II, de conformitat amb l'article 7 de l'Orde de 20 de gener del 2000, del conseller de Justícia i Administracions Públiques, per la qual s'aproven els barems generals d'aplicació als concursos de mèrits per a la provisió de llocs de treball.
  
En qualsevol cas, la màxima puntuació que puga obtenir-se en la fase de concurs no excedirà mai d'un 40% de la puntuació total del concurs oposició, en funció del perfil del lloc.
  
Sisena. Qualificació dels exercicis i valoració fase de concurs
  
Els exercicis es qualificaran de 0 a 10 punts, i seran eliminats els aspirants que no aconseguisquen un mínim de 5 punts en cada un d'ells.
  
En el cas que el primer exercici es fixara en forma de test, cada pregunta contestada errònia es valorarà negativament amb una penalització equivalent a 1/3 del valor de cada contestació correcta i les omissions no es computaran.
  
La qualificació resultant de la totalitat dels exercicis de la fase d'oposició, es determinarà per la suma de les puntuacions obtingudes en cada un d'ells.
  
Valoració fase de concurs: juntament amb el resultat de l'últim exercici de la fase d'oposició, el tribunal exposarà al públic la relació d'aspirants que, per haver superat tots els exercicis eliminatoris han de passar a la fase de concurs, i els emplaçarà perquè en el termini de 10 dies hàbils comptats a partir del sendemà de la publicació de les qualificacions al tauler d'anuncis de l'ajuntament, presenten la documentació acreditativa dels mèrits i experiència prevists en la present convocatòria, a l'Oficina del Registre General de l'ajuntament o en qualsevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
No es valoraran aquells mèrits que no es troben suficientment acreditats, i no s'admetrà la documentació presentada fora de termini.
  
Finalitzat el termini de presentació de la documentació establida, el tribunal publicarà, al tauler d'anuncis de l'ajuntament, la llista provisional de valoracions de la fase de concurs i concedirà un termini de 10 dies hàbils comptats a partir del sendemà de la publicació, perquè les persones interessades formulen les reclamacions i les esmenes que estimen pertinents en relació a la seua baremació.
  
Resoltes les possibles al·legacions i esmenes, el tribunal dictarà una resolució en què fixarà la relació definitiva d'aspirants seleccionats en la forma establida en la base següent.
  
Setena. Relació definitiva d'aspirants aprovats per orde de puntuació
  
Finalitzades ambdues fases, es procedirà a obtenir la llista d'aspirants seleccionats i el seu orde de puntuació amb tots els que hagen superat la fase d'oposició, amb la suma de la puntuació obtinguda en la fase de concurs.
  
La relació d'aspirants que han superat les proves es formarà amb els que, una vegada realitzats tots els exercicis obligatoris, hagen superat els que tinguen caràcter eliminatori, i se sumaran per a cada un d'ells les puntuacions obtingudes en tots els exercicis. Esta relació començarà amb l'aspirant que haja obtingut d'esta forma la puntuació total més alta, i finalitzarà, si és procedent, quan el nombre d'inclosos en esta coincidisca amb el nombre de llocs convocats, i així es configurarà la relació definitiva d'aspirants aprovats per orde de puntuació, el nombre de la qual no podrà ser superior al de llocs convocats.
  
Si el nombre d'aspirants relacionats d'esta forma fóra inferior al de places convocades, les no cobertes es declararan desertes.
  
En cas d'empat entre aspirants, l'orde s'establirà segons la major puntuació obtinguda per cada aspirant en el segon exercici, en segon lloc, de mantindre's l'empat, caldrà ajustar-se a la major puntuació en el primer exercici. Si persistira l'empat, caldrà ajustar-se a la major puntuació en la fase de concurs. En última instància, l'orde s'establirà mitjançant un sorteig públic d'estos.
  
Huitena. Desenvolupament de les proves selectives
  
El primer exercici es realitzarà en el lloc, data i hora que s'establisca en la resolució per la qual s'aprova i es publica en el Diari Oficial de la Generalitat Valenciana la llista definitiva d'admesos i exclosos de les proves objecte d'esta convocatòria amb una antelació no inferior a 15 dies hàbils.
  
Els aspirants seran convocats per a cada exercici en crida única. Els membres del tribunal de selecció i el personal col·laborador no permetran l'accés a la sala on es realitze l'exercici d'aquelles persones que compareguen una vegada conclòs la crida dels aspirants convocats.
  
Els aspirants hauran d'acreditar la seua personalitat mitjançant la presentació del document nacional d'identitat o del resguard, amb fotografia, del passaport o del permís de conduir, sense que per a este efecte siguen vàlides les fotocòpies compulsades dels dits documents, així com de la còpia segellada amb el de l'Oficina del Registre General de la sol·licitud d'admissió a les proves.
  
Començades les proves, l'anunci de realització dels restants exercicis es farà públic, pel tribunal, al tauler d'anuncis municipal, amb una antelació mínima de 48 hores.
  
Les valoracions de la fase de concurs es publicaran al tauler d'anuncis de l'ajuntament.
  
Les o els aspirants quedaran decaiguts del seu dret quan es personen als llocs de realització quan ja s'hagen iniciat les proves o per inassistència a estes, encara que es dega a causes justificades.
  
Novena. Publicitat de les llistes
  
Després de la realització de cada una de les proves, el tribunal farà pública, mitjançant un anunci al tauler d'anuncis municipal, la llista d'aspirants que les hagen superat.
  
Les relacions de les qualificacions dels aspirants que hagen accedit a la fase de concurs es publicaran al tauler d'anuncis de l'ajuntament
  
El tribunal elevarà a l'Alcaldia la relació definitiva dels aspirants que han superat les proves per orde de puntuació, per a la seua inserció en el Diari Oficial de la Generalitat Valenciana i al tauler d'anuncis de l'ajuntament
  
Deu. Coneixements de valencià
  
L'acreditació dels coneixements de valencià per les i els aspirants que hagen superat les proves selectives, que disposa l'article 9.4 del Text Refós de la Llei de la Funció Pública Valenciana, podrà realitzar-se mitjançant la presentació d'algun dels següents documents:
  
Títol de Batxiller o equivalent cursat a la Comunitat Valenciana, amb superació de les assignatures de valencià.
  
Títol de l'escola oficial d'idiomes corresponent al tercer curs de coneixements de valencià.
  
Certificat de nivell mitjà de la Junta Qualificadora de Coneixements de Valencià.
  
Els qui no puguen acreditar estos coneixements, d'acord amb el que establix el punt anterior, hauran de realitzar el curs específic de valencià a què es referix l'article 9.4 del Text Refós de la Llei de la Funció Pública Valenciana.
  
Onze. Presentació de documents
  
En el termini de 20 dies hàbils, comptats des del sendemà de la publicació en el Diari Oficial de la Generalitat Valenciana de les relacions d'aprovats, els aspirants proposats hauran de presentar a l'Oficina del Registre General o en qualsevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, la següent documentació:
  
a) Certificat expedit per la Secretària General de l'ajuntament, en què acredite la condició de funcionari de carrera o de personal laboral fix de la corporació i totes les circumstàncies que consten en el seu expedient personal.
  
b) Còpia autenticada o fotocòpia (acompanyada de l'original per a la seua compulsa) de la titulació exigida, amb l'excepció del que preveu el segon paràgraf de la disposició addicional vint-i-dosena de la Llei 30/1984, de 2 d'agost.
  
Els i les aspirants seleccionats que dins del termini establit en el punt anterior, i excepte casos de força major, no presenten la documentació acreditativa o d'esta es deduïx que manquen d'algun dels requisits exigits, no podran ser anomenats funcionaris de carrera; sense perjuí de la responsabilitat que pogueren haver incorregut per falsedat en les seues sol·licituds de participació.
  
La plaça no ocupada per l'aspirant que no presente la documentació quedarà vacant.
  
Dotze. Nomenament de funcionaris
  
Conclòs el procés selectiu i transcorregut el termini de presentació de la documentació, els que l'hagen superat seran anomenats funcionaris de carrera mitjançant una resolució de l'Alcaldia, que es publicarà en el Diari Oficial de la Generalitat Valenciana.
  
Els i les aspirants que hagen superat el procés selectiu s'incorporaran al lloc de treball en un termini màxim de sis mesos des de la publicació de la resolució a què es referix el paràgraf anterior.
  
Tretze. Tribunal
  
El tribunal de selecció de les presents proves selectives, una vegada nomenat, es publicarà juntament amb la resolució que faça pública la relació provisional d'admesos i exclosos, amb una antelació mínima d'un mes a la data del començament de les proves, i estarà compost per:
  
President: l'alcalde de la corporació, o membre d'esta en qui delegue.
  
Vocals:
  
- Un regidor representant de cada grup polític municipal.
  
- Regidor delegat dels servicis de l'Àrea de Brigada d'Obres.
  
- Un representant de l'administració del Govern Valencià, designat per la Direcció General d'Administració Territorial, Àrea d'Administració Local, de la Conselleria de Justícia i Administracions Públiques.
  
- Un representant del professorat oficial o especialista de qualsevol departament o unitat de la Generalitat Valenciana, designat per la Direcció General d'Administració Territorial, Àrea d'Administració Local, de la Conselleria de Justícia i Administracions Públiques.
  
- Un o una representant nomenat per les organitzacions sindicals representades en la mesa sectorial de Funció Pública, que actuarà en nom de totes elles (Decret 33/1999, art. 8.2).
  
- Dos tècnics designats per l'Alcaldia entre funcionaris o funcionàries de carrera de la corporació.
  
- Secretari: el de la corporació o funcionari o funcionària de carrera en qui delegue, que actuarà igualment com a vocal.
  
La composició del tribunal inclourà la dels respectius suplents.
  
Per al millor compliment de la seua missió, el tribunal podran sol·licitar i obtenir els col·laboradors, ajudants i assessors especialistes en aquelles proves que ho estimen necessari o convenient, el quals es limitaran a l'exercici de les seues respectives especialitats i col·laboraran amb el tribunal.
  
El tribunal tindrà la consideració d'òrgan col·legiat de l'administració, i com a tal estarà sotmés a les normes contingudes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els seus membres, així com els col·laboradors, ajudants i assessors especialistes; hauran d'abstidre's i podran ser recusats pels interessats quan concórreguen en ells circumstàncies de les previstes en els articles 28 i 29 de la llei esmentada.
  
Tots els membres del tribunal hauran de complir els requisits establits en l'article 13.4 del Text Refós de la Llei de la Funció Pública Valenciana, i almenys la meitat més un d'estos hauran de tindre una titulació corresponent a la mateixa àrea de coneixements de l'exigida per a l'ingrés, i els vocals hauran de posseir titulació o especialització iguals o superiors a les exigides per a l'accés a les places convocades, (art. 4.e) del Real Decret 896/1991, de 7 de juny).
  
Catorze. Dret supletori
  
A les presents proves selectives els seran aplicables:
  
- Llei 30/1984, de 2 d'agost, de Mesures per a la Reforma de la Funció Pública, i modificacions posteriors.
  
- Reial Decret 896/1991, de 7 de juny, pel qual s'establixen les regles bàsiques i els programes mínims a què ha d'ajustar-se el procediment de selecció de funcionaris d'administració local.
  
- Llei 7/1985, de 2 d'abril, Reguladora de les Bases del Règim Local.
  
- Real Decret Legislatiu 781/1986, de 18 d'abril, Text Refós de les disposicions legals vigents en matèria de règim local.
  
- Text Refós de la Llei de la Funció Pública Valenciana, de 24 d'octubre de 1995.
  
- Decret 33/1999, de 9 de març, del Govern Valencià, pel qual s'aprova el Reglament de Selecció, Provisió de Llocs de Treball i Carrera Administrativa del personal comprés en l'àmbit d'aplicació de la Llei de la Funció Pública Valenciana.
  
I les restants disposicions de l'ordenament jurídic aplicables de la Funció Pública.
  
Quinze. Norma final
  
La present convocatòria, les seues bases i tots els actes administratius que es deriven d'ella i de les actuacions del tribunal de selecció podran ser impugnats en els casos i en la forma establits per la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú, i Llei 29/1998, de 13 de juliol, Reguladora de la Jurisdicció Contenciosa Administrativa.
  
ANNEX I
  
Temari de les proves selectives
  
A. Matèries comunes
  
Tema l. L'administració local en la Constitució de 1978: el principi d'autonomia. L'organització municipal. L'alcalde. Tinents d'alcalde. El ple. La comissió de govern. Els òrgans complementaris. L'Estatut dels Membres de les corporacions locals.
  
Tema 2. El municipi de Tavernes Blanques: història i tradicions. Situació actual. Organització i servicis municipals.
  
B. Matèries específiques
  
Tema 1. Circuits elèctrics. Llei d'Ohm. Potència elèctrica. Efecte Joule: fusibles.
  
Tema 2. Resistències. Agrupament de resistències en sèrie i en paral·lel. Caiguda potencial.
  
Tema 3. Corrent altern (CA). Producció de CA. Potència en CA. Classes de CA. Distints tipus de circuits.
  
Tema 4. Aparells de mesura: galvanòmetres; amperímetres; voltímetres.
  
Tema 5. Aparells de maniobra i comandament. Generalitats. Polsadors, selectors. Interruptors final de carrera. Selectors de partides.
  
Tema 6. Revisions elèctriques en centres públics. Monitor detector de fugues. Posada a terra. Conductors d'equipotencialitat. Proteccions de magnetotèrmics i diferencials. Controls periòdics.
  
Tema 7. Preses de corrent i cables de connexió. Il·luminació. Mesures de resistència.
  
Tema 8. Tipus d'aïllament contra riscos elèctrics. Classificacions. Protecció contra riscos de descàrregues elèctriques.
  
Tema 9. Soldadura elèctrica: tipus. Materials. Tipus d'elèctrodes.
  
Tema 10. Soldadura amb flama: gasos emprats. Manipulació i cures. Accessoris per a conducció de gasos. Diferents tipus de bufador. Regulació i control de la flama. Metalls d'aportació.
  
Tema 11. Gasos utilitzats en centres públics. Seguretat: emmagatzemament, manteniment i utilització de botelles.
  
Tema 12. Ferramentes i accessoris. Caragols, tipus de rosca. Rodament, tipus.
  
Tema 13. Operacions bàsiques. Manteniment i greixatge de màquines i ferramentes.
  
Tema 14. Esquema bàsic d'un equip frigorífic. Gasos emprats en refrigeració. Paraments.
  
Tema 15. Sistema contraincendis. Xarxa de distribució. Lloc de mànega equipat. Grup de pressió.
  
Tema 16. Higiene i seguretat en els centres públics: principis i normes fonamentals. Prevenció de riscos laborals. Normativa específica.
  
ANNEX II
  
Barem de mèrits a valorar
  
ORDE de 20 de gener del 2000, del conseller de Justícia i Administracions Públiques, Diari Oficial de la Generalitat Valenciana nombre 3.677, de data 31 de gener del 2000, article 7.
  
A) Antiguitat i grau.
  
1. Antiguitat: es valorarà 0,05 punts per cada mes complet de servicis en actiu en les distintes administracions públiques, fins a un màxim de 9 punts. A estos efectes també es computaran els servicis reconeguts a l'empara del que disposa la Llei 70/1978, de 26 de desembre, de Reconeixement dels Servicis Previs en l'Administració Pública.
  
2. Grau: el grau personal consolidat pels aspirants es valorarà en la forma següent:
  
a) Grau consolidat inferior al del lloc sol·licitat: 1 punt.
  
b) Grau consolidat igual o superior al del lloc sol·licitat: 2 punts.
  
La puntuació màxima possible a obtenir en el present apartat serà, en conseqüència, d'11 punts.
  
B) Formació.
  
1. Titulació acadèmica: qualsevol titulació acadèmica d'igual o superior nivell a l'exigit per a pertànyer al respectiu grup de titulació, i s'exclourà la que va servir per a això: 1,5 punts, amb un màxim de 3 punts.
  
2. Cursos de formació i perfeccionament: es valoraran els cursos de formació i perfeccionament de durada igual o superior a 15 hores que hagen sigut cursats o impartits per l'interessat, i que hagen sigut convocats o homologats per qualsevol centre o organisme oficial de formació d'empleats públics, fins a un màxim de 3 punts, i d'acord amb la següent escala:
  
a) de 100 o més hores:, 2,00 punts.
  
b) de 75 o més hores: 1,50 punts.
  
c) de 50 o més hores: 1,00 punt.
  
d) de 25 o més hores: 0,50 punts.
  
e) de 15 o més hores: 0,20 punts.
  
En cap cas es puntuaran en el present subapartat ni en l'anterior els cursos de valencià i d'idiomes, ni els cursos pertanyents a una carrera universitària, cursos de doctorat i els dels diferents instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.
  
Així mateix, i en el supòsit de cursos impartits, estos es valoraran per una sola vegada, i no seran susceptibles de ser valorades successives edicions d'un mateix curs.
  
3. Valencià: el coneixement del valencià es valorarà fins a un màxim de 3 punts amb l'acreditació prèvia d'estar en possessió del corresponent certificat expedit o homologat per la Junta Qualificadora de Coneixements de Valencià d'acord amb la següent escala:
  
a) Coneixement oral: 0,75 punts.
  
b) Grau elemental: 1.00 Punts.
  
c) Grau mitjà: 2,00 punts.
  
d) Grau superior: 3,00 punts.
  
La valoració del coneixement del valencià s'efectuarà puntuant exclusivament el nivell més alt obtingut, i sempre que no constituïsca un requisit del lloc degudament establit en la convocatòria, i es valorarà exclusivament en este últim cas la disposició de nivells entesos com a cursos complets superats superiors a l'exigit, a raó d'1 punt per nivell.
  
4. Idiomes comunitaris: fins a un màxim de 2 punts, a raó de 0,40 punts per curs, o la seua equivalència si es tracta de cicles, i que correspon al títol expedit per la universitat o l'escola oficial d'idiomes.
  
La puntuació màxima possible a obtindre en el present apartat serà, en conseqüència, d'11 punts.
  
C) Mèrits específics
  
1. Les titulacions acadèmiques i els cursos de formació, en matèries que estiguen relacionades amb les funcions del lloc, es valoraran, fins a un màxim de 3 punts, d'acord amb la següent escala:
  
a) Titulacions acadèmiques i cursos de 100 o més hores de durada, entre un mínim d'1,5 i un màxim de 2,5 punts.
  
b) Cursos de durada igual o superior a 15 hores i inferior a 100 hores, entre un mínim de 0,5 i un màxim d'1,5 punts.
  
Les titulacions acadèmiques seran sempre distintes de les que poguera tindre el lloc de treball com a requisit, i d'igual o superior nivell al de les exigides per a pertànyer al grup de titulació respectiu.
  
2. L'experiència en l'acompliment de llocs amb funcions iguals o semblants, o amb nivells de responsabilitat iguals o superiors, fins a un màxim de 3 punts, a raó d'entre 0,10 i 0,20 punts per mes complet de servicis.
  
La puntuació màxima a obtindre per este apartat serà, en conseqüència, de 6 punts.
  
La puntuació màxima a obtindre per tots els apartats serà de 28 punts.